Ο **Πύρρος Παπαδημητρίου** (1963), είναι Έλληνας πανεπιστημιακός, δικηγόρος, οικονομολόγος, επιχειρηματίας και διευθυντικό στέλεχος επιχειρήσεων. 

Είναι αναπληρωτής Καθηγητής στο τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου. 

Διατέλεσε Πρόεδρος και Διευθύνων Σύμβουλος (CEO) των Ολυμπιακών Αερογραμμών από το 2007 έως το 2009. Σήμερα, διατελεί επιστημονικός διευθυντής του KMOP Policy Center στις Βρυξέλλες και Αντιπρόεδρος της Δ.Ε.Η.

Βιογραφία
---------

Γεννήθηκε το 1963 στην Αθήνα. Είναι απόφοιτος του τμήματος Πολιτικής Επιστήμης και Δημόσιας Διοίκησης (1985) και του τμήματος Νομικής (1989) του Εθνικού και Καποδιστριακού Πανεπιστήμιου Αθηνών. Είναι κάτοχος μεταπτυχιακού διπλώματος στα Οικονομικά από το Πανεπιστήμιο Σάσσεξ (1987) και από το Πανεπιστήμιο Κεντ (1988). Έχει διδακτορικό δίπλωμα (PhD) στα Οικονομικά (1992), από το Πανεπιστήμιο Κεντ του Ηνωμένου Βασιλείου.

Επαγγελματική καριέρα
---------------------

Ξεκίνησε την επαγγελματική του σταδιοδρομία ως οικονομικός αναλυτής στην Gerald & National Inter Commodities στο Λονδίνο (1989-1990) και συνέχισε ως ερευνητής στο τμήμα Μακροοικονομικής Πολιτικής στο Ίδρυμα Οικονομικών & Βιομηχανικών Ερευνών στην Αθήνα (1994-95), διευθυντής στο Τμήμα Τομεακής Έρευνας & Ανάλυσης και στη Διεύθυνση Οικονομικών Μελετών της τράπεζας Alpha Bank (1995-1996), διευθυντής Συμβουλευτικών Υπηρεσιών στην ICAP S.Α. (1996-1997) και σύμβουλος θεμάτων νομισματικής ενοποίησης του Ευρωπαϊκού Κοινοβουλίου (1996-1998).

Το 1997, ίδρυσε την εταιρεία συμβουλευτικών αναλύσεων και υπηρεσιών στον δημόσιο και τον ιδιωτικό τομέα "Headway Economic Consultants SA" και υπήρξε βασικός μέτοχός της από το 1997 έως το 2021. Το 2006, υπήρξε συνιδρυτής του δικτύου εμπειρογνωμόνων "Four Assist Development Consulting Ltd.", το οποίο αναλαμβάνει κυρίως έργα στον τομέα της Διαχείρισης Δημόσιων Οικονομικών στις αναπτυσσόμενες χώρες. Κατά τη διάρκεια αυτών των ετών, η "Four Assist" υλοποίησε περισσότερα από 120 έργα σε διάφορες περιοχές του αναπτυσσόμενου κόσμου. Ο κ. Παπαδημητρίου αποχώρησε από την εταιρεία στα τέλη του Δεκεμβρίου 2015.

Από το 2007 έως το 2009, ο Πύρρος Παπαδημητρίου, ανέλαβε την θέση του Προέδρου και Διευθύνοντος Συμβούλου των Ολυμπιακών Αερογραμμών, καθώς και της Ολυμπιακής Αεροπορίας (Υπηρεσιών). Επιπλέον, ανέλαβε την εκτέλεση του έργου της ιδιωτικοποίησής τους.

Από τον Αύγουστο του 2012 έως τον Ιούνιο του 2014, ορίστηκε από την Ελληνική Κυβέρνηση, ως Συντονιστής Ιδιωτικοποίησης των Ελληνικών Περιφερειακών Αεροδρομίων, ένα έργο που ολοκληρώθηκε με επιτυχία με την εξαγορά των αεροδρομίων από τη Fraport AG έναντι 1,23 δισ. ευρώ.

Το 2013, εξελέγη Αντιπρόεδρος του Ιδρύματος Παγκόσμιας Διακυβέρνησης και Αειφορίας (FOGGS) στις Βρυξέλλες, μίας οργάνωσης μελέτης των σύγχρονων προκλήσεων της παγκόσμιας διακυβέρνησης.

Από το 2019, είναι Αντιπρόεδρος του διοικητικού συμβουλίου της Δ.Ε.Η. ενώ από το 2020 είναι, ο επιστημονικός διευθυντής του KMOP Policy Center που εδρεύει στις Βρυξέλλες.

Ακαδημαϊκή καριέρα
------------------

Ο Πύρρος Παπαδημητρίου, διαθέτει σημαντική διδακτική, ερευνητική και ακαδημαϊκή εμπειρία, έχοντας διατελέσει καθηγητής Οικονομικών στη Σχολή Ικάρων (1993-1994), επισκέπτης καθηγητής στο Τμήμα Οικονομικών του Πανεπιστημίου Κρήτης (1996-1998), λέκτορας (1998-2003) και επίκουρος καθηγητής (2003-07) στο Τμήμα Διεθνών και Ευρωπαϊκών Σπουδών του Πανεπιστημίου Μακεδονίας.

Από το 2007, είναι αναπληρωτής καθηγητής στο τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου.

Παραπομπές
----------

1. ↑  «ΔΕΗ - Βιογραφικά μελών ΔΣ».
2. ↑  «Google Scholar - Pyrros Papadimitriou».
3. ↑  «Pydio». *pedis.uop.gr*. Ανακτήθηκε στις 11 Δεκεμβρίου 2021.
4. ↑  «Ο Πύρρος Παπαδημητρίου πρόεδρος των Ο.Α.». *www.naftemporiki.gr*. 27 Ιουνίου 2008. Αρχειοθετήθηκε από το πρωτότυπο στις 11 Δεκεμβρίου 2021. Ανακτήθηκε στις 11 Δεκεμβρίου 2021.
5. ↑  «Capital.gr - Manager στο πηδάλιο της ΟΑ με στόχο την ιδιωτικοποίηση».
6. ↑  «Oρίστηκαν οι Συντονιστές Έργου για την επανεκκίνηση της οικονομίας».
7. ↑  «Σχετικά με εμάς | ΚΜΟΠ - Κέντρο Κοινωνικής Δράσης και Καινοτομίας». 21 Ιανουαρίου 2020. Ανακτήθηκε στις 11 Δεκεμβρίου 2021.
8. ↑  «Η νέα σύνθεση του ΔΣ της ΔΕΗ». *Economistas.gr*. Ανακτήθηκε στις 11 Δεκεμβρίου 2021.
9. ↑  «Ποιά είναι τα μέλη του διοικητικού συμβουλίου της ΔΕΗ που αποφάσισαν την αύξηση κεφαλαίου 750 εκατ. ευρώ - BusinessNews.gr». *www.businessnews.gr*. Ανακτήθηκε στις 11 Δεκεμβρίου 2021.
10. ↑  «'Βαριά' βιογραφικά για το ΔΣ της ΔΕΗ». *Capital.gr*. Ανακτήθηκε στις 11 Δεκεμβρίου 2021.
11. ↑  «KMOP Policy Center».
12. ↑  «Π. Παπαδημητρίου για τον νέο δείκτη κοινωνικής ευημερίας».
13. ↑  «Πύρρος Παπαδημητρίου - Γνωστικό Αντικείμενο:«Διεθνείς Οικονομικές Σχέσεις»».